Митро Надь

**Митро Надь** (*4. новембер 1886—†8. фебруар 1962), ремеселнїк, културни дїяч у Петровцох и руски поет.

## Биоґрафия
Митро Надь  ше народзел 4. новембра 1886. року у Миклошевцох (Горватска), у худобней наднїчарскей фамилиї. Оцец Янко и мац Маря (дзивоцке презвиско Семан) хлєб зарабяли на вуковарским маєтку ґрофа Елца. Митро остал без оца кед му було три роки. Основну школу започал у Миклошевцох, а закончел у Петровцох. Скравецке ремесло виучел у Шваба Антеса, у Вуковаре. Як калфа ходзел по швеце и робел у Заґребе, Ґрацу, Бечу и Стразбурґу. У австрийских городох добре научел бешедовац по нємецки, котри започал учиц ище у майстра док шеґертовал. Бул и учаснїк у Першей шветовей войни, перше на галицким, а вец на италиянским фронту. Од 1922. року робел як приватни скравец у Петровцох. Ту постал и єден з найзначнєйших активистох Руского народного просвитного дружтва (РНПД). 

После Другей шветовей войни бул єден з найвреднєйших активистох Рускей матки, а у свой час и длугорочни предсидатель КУД *Яким Гарди* у Петровцох.  

## Литературна творчосц
Першу писню (*Загучали гори*) обявел у *Руским календаре за 1937.* рок, а предлужел у нїм обявйовац по 1940. рок. После войни Митро Надь свойо писнї обявйовал у *Народним календаре*  од 1957. по 1963. рок, а у часопису *[[Шветлосц (часопис)|Шветлосц]]* од 1952. року, и у Руским слове. Заступени є и у даскелїх антолоґийних виданьох нашей поезиї.

Социялна поезия Митра Надя у найвекшей мири индивидуализує того поету у рускей литератури медзи двома войнами. Медзитим, тоти писнї обявени аж после войни, у лєпших условийох за социялну литературу. Слики социялних обставинох у тей лирики Митра Надя  вязани за час медзи двома войнами. Як наднїчар на маєткох и пустарох ґрофох Елца и Кениздера Митро Надь почувствовал, як и його родичи, цо значи буц класно експлоатовани. У векшини його социялних писньох Надь остава на становиску християнского социялного гуманизма, на становиску по хторе найдалєй могол сцигнуц чловек у рамикох идейних рушаньох яки були теди у РНПД  *Просвита*. 

Социялна поезия Митра Надя у рускей литератури у Югославиї нє мала предходнїкох, алє мала шлїдбенїкох.

Поета Митро Надь остава у паметаню по своїх двох писньох то писнї *Паразити* и  *Завичай свой любим*, а ширше по своєй социялней лирики. Надь утемелєл  єден цек у рускей поезиї ткв. "литературу поетох и роботнїкох" (литературу на марґинох фолклора), без свидомосци о творчих конвенцийох зоз хторима ше служел.

Умар у Петровцох 8. фебруара 1962. року, дзе є и поховани.

## Литература
* Др Юлиян Тамаш: *История рускей литератури*, Завод за уџбенике и наставна средства – Београд, 1997, б. 107-109 и 583-584.

* Штефан Гудак: *ПЕТРОВЦИ, жридло и розсаднїк рускей и українскей  култури, просвити и уметносци у Републики Горватскей*, Видаватель КУД *Яким Гарди* Петровци, 2004, особлїво бок 296.

* Митро Надь: *Бакарни [[дзвон]] за Дунайом*, уводна статя Дюри Папгаргая под насловом; „Бакарни одгук дзвона з гевтого боку Дуная“, *Руске слово*, Руски Керестур, 1967, боки 7-15.

* *Антолоґия поезиї бачванско-сримских руских писательох*, НВП *Руске слово*, Руски Керестур, 1963, боки 54-66.

*  Дюра Папгаргаї: *Антолоґия рускей поезиї*, НВУ *Руске слово*, Нови Сад, 1984, боки 28-33.

* *Моцни оддзвон социялних акцентох,* *Шветлосц ч. 1/1968,* боки 50-51.

* Любка Фалц: *Поезия и проза Русинох и Українцох у Горватскей,* Вуковар, 2000, боки 10-19.

## Референци


Катеґория:Руснаци у Горватскей
Катеґория:Миклошевчанє
Катеґория:Ремеселнїки
Катеґория:Дїяче у култури
Катеґория:Поета
Катеґория:Активист РНПД
Катеґория:4. новембер
Катеґория:Народзени 1886
Катеґория:8. фебруар
Катеґория:Умарли 1962